El Decret 306/1998, d'1 de desembre, de desplegament de la Llei 10/1997, de 3 de juliol, de la renda mínima d'inserció, regula en els articles 6 i 7, i en desplegament de l'article 8 de la Llei, la Comissió Interdepartamental de la Renda Mínima d'Inserció i el Comitè de Seguiment, i n'estableix la composició, indicant que dos dels vocals són els directors generals de Seguretat Social i d'Ocupació del Departament de Treball.
Atès que és necessari modificar aquests articles com a conseqüència de la supressió de la Direcció General de Seguretat Social del Departament de Treball pel Decret 297/1999, de 26 de novembre, i per l'atribució a la Direcció General d'Economia Social, Cooperatives i Autoempresa de les funcions relatives a l'execució de les accions que es desenvolupin per a la inserció de les persones acollides a la renda mínima d'inserció, d'acord amb el Decret 106/2000, de 6 de març;
D'altra banda, i atenent el suggeriment del Síndic de Greuges, s'ha dut a terme una acció experimental, acordada en el si de la Comissió Interdepartamental de la Renda Mínima d'Inserció, consistent a no deduir de la prestació econòmica de la renda mínima d'inserció, durant el període de sis mesos, els ingressos produïts pel treball dels fills dels perceptors de la renda mínima d'inserció, amb la finalitat de no desincentivar-ne la inserció laboral;
Com a conseqüència del bon resultat d'aquesta acció experimental i d'acord amb el criteri del Síndic de Greuges relatiu a la possibilitat de regular-la com a definitiva, convé consolidar aquesta mesura mitjançant la modificació dels articles 17 i 18 del Decret 306/1998, d'1 de desembre;
Atesa la conveniència de millorar la protecció a les dones maltractades, eximint-les del requisit d'un any de residència prèvia;
De conformitat amb l'article 6.3 de la Llei 10/1997, de 3 de juliol, que estableix, en relació amb els requisits dels beneficiaris de la renda mínima d'inserció, que per reglament es poden establir excepcions en la persona sol·licitant que presenti una situació de pobresa severa;
En virtut del que s'ha exposat, a proposta del conseller de Treball i de la consellera de Benestar Social, escoltats el Comitè de Seguiment de la Renda Mínima d'Inserció, el Consell General de Serveis Socials i el Consell de Treball de Catalunya, i d'acord amb la Comissió Jurídica Assessora i el Govern de la Generalitat,
1.1 S'afegeix un penúltim paràgraf a l'apartat b) de l'article 4.1, amb la redacció següent:
"També estan eximides d'aquest requisit les dones que hagin hagut de marxar del seu lloc de residència i arribin o hagin arribat a Catalunya per evitar maltractaments a elles i/o als seus fills i es trobin en situació de pobresa severa."
1.2 S'afegeix un darrer incís a l'apartat e) de l'article 4.1 del Decret 306/1998, d'1 de desembre, amb el següent contingut:
"No s'aplicarà el que disposa aquest apartat respecte al període de dotze mesos per al còmput d'ingressos en els casos en què la persona sol·licitant acrediti que es troba en una situació de pobresa severa, i que no ha obtingut cap ingrés en els tres mesos anteriors a la sol·licitud."
Es modifica l'article 6.1 del Decret 306/1998, d'1 de desembre, que passa a tenir la redacció següent:
"6.1 La Comissió Interdepartamental de la Renda Mínima d'Inserció té les funcions que li atribueix l'article 8.4 de la Llei 10/1997, de 3 de juliol.
La componen sis vocals: tres que seran els directors/ores generals de l'ICASS, de Formació d'Adults i d'Economia Social, Cooperatives i Autoempresa; dos de nomenats pel conseller/a de Treball i un de nomenat pel conseller/a de Benestar Social.
"La consellera de Benestar Social i el conseller de Treball nomenaran, mitjançant resolució conjunta, per un període de dos anys, el president i el secretari de la Comissió Interdepartamental de la Renda Mínima d'Inserció, d'entre els vocals que la integren.
"El càrrec de president i de secretari de la Comissió Interdepartamental de la Renda Mínima d'Inserció correspondrà rotativament i de manera alternativa, cada dos anys, a un vocal representant del Departament de Treball i a un vocal representant del Departament de Benestar Social."
Es modifica l'article 7 del Decret 306/1998, d'1 de desembre, que passa a tenir la redacció següent:
"7.1 El Comitè de Seguiment de la Renda Mínima d'Inserció té les funcions que li atribueix l'article 8.6 de la Llei 10/1997, de 3 de juliol.
"7.2 La seva composició és la següent:
"Actuaran com a president i secretari els de la Comissió Interdepartamental, o la persona que els substitueixi.
"Els vint-i-tres vocals que se citen a continuació:
"Els quatre components de la Comissió Interdepartamental que no siguin el president i el secretari.
"Quatre representants per la Federació de Municipis de Catalunya.
"Dos representants per l'Associació Catalana de Municipis.
"Dos representants dels consells comarcals.
"Dos representants de les entitats d'iniciativa social col·laboradores.
"Dos representants dels sindicats més representatius.
"Dos representants de les organitzacions empresarials més representatives.
"Un representant del Col·legi Oficial de Diplomats de Treball Social i Assistents Socials de Catalunya.
"Un representant del Col·legi d'Educadors Socials de Catalunya.
"Un representant de la Confederació d'Associacions de Veïns de Catalunya.
"Un representant de la Federació d'Associacions de Veïns i Habitatges Socials de Catalunya."
Es modifica l'article 17 del Decret 306/1998, d'1 de desembre, que passa a tenir la següent redacció:
"Deduccions de la prestació econòmica
"17.1 Els ingressos de qualsevol mena de què disposin el titular i/o qualsevol membre de la unitat familiar s'han de deduir de l'import de la prestació que correspongui.
"17.2 No es deduiran de l'import de la prestació:
"a) Les prestacions finalistes per disminució, les de protecció a la família i les de la Seguretat Social pel fet de tenir fills a càrrec.
"b) Les pensions de jubilació, invalidesa, viduïtat, a favor de familiars i orfenesa que percebi qualsevol membre de la unitat familiar que no sigui el titular.
"c) Qualsevol mena de remuneració percebuda a conseqüència de les accions d'inserció derivades de la RMI durant els sis primers mesos.
"d) Els ingressos provinents de contractes de treball de durada inferior o equivalent a un mes, sens perjudici del que disposa l'article 18.2.
"e) Qualsevol mena de remuneració percebuda a conseqüència d'un treball obtingut per qualsevol fill menor de 25 anys, durant els primers sis mesos.
Aquest període es considerarà de manera independent per cada ocupació obtinguda.
"17.3 En el cas de contractes de treball no inclosos en l'apartat e) d'aquest article i en els quals la retribució fixada sigui inferior a la prestació econòmica de l'RMI de la unitat familiar, es deduirà el 75% dels ingressos per un període màxim de sis mesos per a cada destinatari.
Aquesta deducció té un caràcter acumulatiu amb independència de la durada dels contractes.
"17.4 L'import de la prestació econòmica de l'RMI que correspongui a cada unitat familiar no pot ser superior al 190% de la prestació econòmica bàsica.
La quantia mínima de la prestació econòmica reconeguda no pot ser inferior al 25% de la prestació econòmica bàsica."
Es modifica l'article 18 del Decret 306/1998, d'1 de desembre, que passa a tenir la següent redacció:
"18.1 El canvi de les situacions personals i econòmiques o patrimonials de qualsevol dels components de la unitat pot motivar la reducció o l'augment de la prestació econòmica.
"18.2 Els contractes de treball inferiors o equivalents a un mes s'acumularan per any natural en fraccions mensuals i es reduirà la prestació econòmica de manera proporcional al còmput de mesos efectivament treballats, excepte en el cas de contractes de fills menors de 25 anys, sens perjudici del que disposen els apartats 2.e) i 3 de l'article 17."
—1 Es faculta el conseller de Treball i la consellera de Benestar Social per dictar les disposicions necessàries per al desenvolupament d'aquest Decret.
—2 Aquest Decret entrarà en vigor el primer dia del mes següent al de la data de la seva publicació al DOGC.